### NN 30/2024 (13.3.2024.), Presuda Visokog upravnog suda Republike Hrvatske poslovni broj: Usoz-117/2023-4 od 12. veljače 2024.

VISOKI UPRAVNI SUD REPUBLIKE HRVATSKE

473

PRESUDA

Visoki upravni sud Republike Hrvatske u vijeću sastavljenom od sutkinja toga suda Gordane Marušić-Babić, predsjednice vijeća, Ljiljane Karlovčan-Đurović, Jelene Rajić, dr. sc. Sanje Otočan i Senke Orlić Zaninović, članica vijeća, uz sudjelovanje više sudske savjetnice Ane Matacin kao zapisničara, u postupku ocjene zakonitosti općeg akta u povodu zahtjeva Ministarstva financija Republike Hrvatske, Porezne uprave, Središnjeg ureda, Z., na sjednici vijeća održanoj 12. veljače 2024.

presudio je

Ukida se Odluka o lokalnim porezima Općine Poličnik (»Narodne novine«, broj: 8/23.).

Obrazloženje

1. Ministarstvo financija, Porezna uprava, Središnji ured je na temelju članka 83. Zakona o upravnim sporovima (»Narodne novine«, broj: 20/10., 143/12., 152/14., 94/16., 29/17. i 110/21. – dalje: ZUS) i članka 82. Zakona o lokalnoj i područnoj (regionalnoj) samoupravi (»Narodne novine«, broj: 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20. – dalje: ZoLP(R)S) podnijelo zahtjev za ocjenu zakonitosti Odluke o lokalnim porezima Općine Poličnik (»Narodne novine«, broj: 8/23. – dalje: Odluka).

2. Podnositelj u zahtjevu u bitnome navodi da je u postupku nadzora zakonitosti sporne Odluke utvrđeno da je ista donesena na sjednici Općinskog vijeća Općine Poličnik održanoj 9. siječnja 2023., te da je odredbom članka 7. predmetne Odluke propisano njeno stupanje na snagu osmog dana od dana objave u »Narodnim novinama«. Ističe da Općinsko vijeće Općine Poličnik nije postupilo u skladu sa uputom od 26. rujna 2022., kojom je bilo zatraženo uklanjanje nepravilnosti uočenih u Odluci o lokalnim porezima Općine Poličnik od 11. prosinca 2017., koja je objavljena u »Službenom glasniku Općine Poličnik«, broj: 18/17 (dalje: Odluka/17). Navodi da je u nadzoru Odluke/17 bilo utvrđeno da se pojedine odredbe (članak 3. i 4., članak 5. stavak 2., članak 6., 7., 8., 9. i 10., članak 11. stavak 2. i 3., članak 12., članak 13. stavak 1. i članak 14.) odnose na pitanja koja nisu u djelokrugu jedinice lokalne samouprave, već se radi o pitanjima za utvrđivanje i naplatu lokalnih poreza koja su uređena propisima više pravne snage, tj. Zakonom o lokalnim porezima (»Narodne novine«, broj: 115/16., 101/17. i 142/22. – dalje: ZLP) i Općim poreznim zakonom (»Narodne novine«, broj: 115/16., 106/18., 121/19., 32/20., 42/20. i 114/22.). Navodi da je stoga zatraženo uklanjanje utvrđenih nepravilnosti i naglašeno da je prilikom izmjena Odluke/17, odnosno donošenja nove odluke o uređivanju plaćanja lokalnih poreza potrebno voditi računa o odredbama članka 42. ZLP-a. Kako Općinsko vijeće Općine Poličnik nije postupilo u skladu sa danom uputom i pravovremeno ispravilo utvrđene nepravilnosti pridržavajući se kod donošenja osporavane Odluke članka 42. stavka 2. ZLP-a, navodi da je Porezna uprava donijela odluku, klasa: 410-01/22-01/1539, urbroj: 513-07-21-01-23-5 od 8. veljače 2023., kojom je predmetna Odluka obustavljena od primjene.

3. Donositelj Odluke, iako pozvan odgovarajućom primjenom članka 32. ZUS-a, nije dostavio očitovanje na zahtjev.

4. Osporena Odluka donesena je na temelju članka 20. i članka 42. stavka 1. ZLP-a, te članka 32. Statuta Općine Poličnik (»Službeni glasnik Općine Poličnik«, broj: 2/18., 3/18., 15/18., 3/20., 1/21. i 15/21.) na sjednici Općinskog vijeća održanoj 9. siječnja 2023.

5. Prema članku 1. Odluke tom Odlukom propisuju se vrste lokalnih poreza koji pripadaju Općini P. te njihove stope, visine i nadležno porezno tijelo za utvrđivanje i naplatu poreza.

6. Odredbom članka 2. Odluke propisano je da Općini P. pripadaju sljedeći lokalni porezi: porez na potrošnju i porez na kuće za odmor. Prema članku 7. ova Odluka objavit će se u »Narodnim novinama« i »Službenom glasniku Općine Poličnik«, a stupa na snagu osmoga dana od dana objave u »Narodnim novinama«.

7. Za ocjenu zakonitosti osporavanog općeg akta mjerodavan je ZLP, kojim se uređuje sustav utvrđivanja i naplate lokalnih poreza kao izvora financiranja jedinice lokalne i područne (regionalne) samouprave.

8. Člankom 20. stavkom 1. ZLP-a propisano je da jedinice lokalne samouprave mogu uvesti sljedeće poreze: prirez porezu na dohodak, porez na potrošnju, porez na kuće za odmor i porez na korištenje javnih površina.

9. Prema članku 42. stavku 2. ZLP-a odluka predstavničkog tijela jedinice lokalne samouprave iz stavka 1. ovoga članka, kao i odluka predstavničkog tijela jedinice lokalne i područne (regionalne) samouprave iz članka 41. stavka 4. ovoga Zakona može se mijenjati najkasnije do 15. prosinca tekuće godine, a primjenjuje se od 1. siječnja iduće godine.

10. Nije sporno da su predstavnička tijela jedinice lokalne, odnosno regionalne samouprave ovlaštena u svom samoupravnom djelokrugu donositi odluke i druge opće akte u skladu sa svojim statutom (članak 35. i članak 73. ZoLP(R)S-a), te da je ZLP-om propisana mogućnost da predstavničko tijelo jedinice lokalne samouprave svojom odlukom uvede poreze iz članka 20. toga Zakona. Jedinica lokalne samouprave ovlaštena je svojom odlukom urediti samo pitanja koja su za potrebe plaćanja uvedenih poreza izričito propisana u članku 42. stavku 1. ZLP-a, a u postupku donošenja odluke dužna je pridržavati se postupovnih odredbi i rokova propisanih u članku 42. stavku 2. istog Zakona.

11. U konkretnom slučaju, s obzirom na to da je Odluka, koja se može mijenjati najkasnije do 15. prosinca tekuće godine, donesena nakon propisanog roka (9. siječnja 2023.) i objavljena u »Narodnim novinama« 20. siječnja 2023., te je sukladno članku 7. stupila na snagu 28. siječnja 2023., ovaj Sud nalazi da ista nije u suglasnosti sa zakonom na temelju kojeg je donesena. Naime, imajući u vidu da stupanje na snagu nekog propisa, uključujući i opće akte, ujedno znači i početak njegove primjene, s obzirom na to da je Odluka izmijenjena nakon 15. prosinca tekuće godine njezino stupanje na snagu određeno je suprotno članku 42. stavku 2. ZLP-a.

12. Slijedom navedenog, na temelju članka 86. stavka 3. ZUS-a odlučeno je kao u izreci. Prema odredbi članka 86. stavka 4. ZUS-a ukinuti opći akt prestaje važiti danom objave ove presude u »Narodnim novinama«.

Poslovni broj: Usoz-117/2023-4
 Zagreb, 12. veljače 2024.

Predsjednica vijeća
 Gordana Marušić-Babić, v. r.